יהושע הוטנר

הרב אברהם יהושע הוטנר (י"ז בכסלו תרע"א, 18 בדצמבר 1910 - כ"ו בניסן תשס"ט, 20 באפריל 2009) היה מייסד ומנהל מפעלי יד הרב הרצוג, האנציקלופדיה התלמודית ומכון התלמוד הישראלי השלם במשך כיובל שנים. ממקימי האגודה להוצאת ספרי הראי"ה קוק ומעורכי כתביו.

== ביוגרפיה==
נולד בפולין לרב יהודה ליב הוטנר, דיין בוורשה, ולבת-שבע, בתו של הרב יהודה הלוי סגל, גם הוא מרבני העיר. אביו היה בנו של הרב יוסף זונדל הוטנר מאיישישוק.

בשנים תרפ"ג-תרפ"ז למד בישיבת "תורת חיים" בוורשה אצל הרב צבי הירש גליקסון ולאחר מכן בישיבת ראדין אצל החפץ חיים (תרפ"ז-תרפ"ח) ובישיבת גרודנה אצל הרב שמעון שקאפ (תרפ"ט-תרצ"א).

באלול תרצ"ד (1934) עלה לארץ ישראל ומאז התגורר בירושלים. בתשרי תרצ"ו (1935), מיד לאחר פטירת הראי״ה קוק, יזם והקים עם גיסו הרב צבי יהודה קוק, הרב מאיר בר-אילן ועוד, את האגודה להוצאת ספרי הראי"ה קוק, שבה פעל כמנהל וכאחד מעורכי הכתבים. במסגרת זו ערך את הספר חזון הגאולה (לצד הרב מאיר בר-אילן), והציע לרצי"ה לצרף לספר אורות מאופל, את אורות ישראל והמאמר "למהלך האידאות בישראל".

בשנת תש"ב (1942) ביקשו הרב מאיר ברלין לנהל את האנציקלופדיה התלמודית עם היווסדה. הוא ייסד וניהל גם את "מפעל הש"ס הישראלי השלם", שניהם במסגרת יד הרב הרצוג. במסגרת תפקידיו אלה נסע פעמים רבות, לגיוס תרומות, בדיקת כתבי יד ועוד.

נפטר בגיל 98 ונקבר בבית הקברות סנהדריה בירושלים.

==משפחתו==
אשתו הראשונה הייתה דבורה לבית פרנקל. אשתו השנייה רחל (תרע"ו-תשכ"ו) הייתה בתם של האדמו"ר הרב אברהם אלימלך שפירא מגרודז'יסק והסופרת מלכה שפירא. בתם היחידה היא הפסיכולוגית ד"ר אביגיל ינון, הנשואה לפסיכולוג פרופ' יואל ינון.

אחותו חוה לאה הייתה רעייתו של הרב צבי יהודה הכהן קוק. אחותו לובה אהבה נישאה להיסטוריון ולמורה אברהם לוין, מאנשי הארכיון המחתרתי שפעל בגטו ורשה "עונג שבת", היא, בעלה ובתם אורה נספו בטרבלינקה. אח נוסף היה הרב חיים הוטנר (תרס"ו-תש"ד). 

==מאמרים ופרסומים==
הרב הוטנר פרסם מאמרים רבים בכתבי עת, בעיתונות הכתובה ובאסופות מאמרים. בהם:
* "משמעון הצדיק עד ר' שמעון שקאפ (למהותה של האנצקלופדיה התלמודית)", הצופה, כ"ח בתשרי תשי"ג, 17/10/52
* "הראי"ה על פי תולדותיו", בתוך: זיכרון ראי"ה, בעריכת יצחק רפאל
* "'מלאך ה' צבאות' - הרהורים על תורת הראי"ה לאור המציאות הישראלית החדשה", תשכ"ו
* "אבי האנצקלופדיה התלמודית (החזון התורני של הרב מאיר בר-אילן ז"ל)", הצופה, ד' בתמוז תשל"ט
* "אזף ואזפיזם", מאזניים, אלול תשט"ו, ספטמבר 1955
* ״הרב רש״י זווין כפותח תקופה בספרות ההלכה: על מקומה ומשמעותה של האנצקלופדיה התלמודית לספרות התורנית וההלכתית״, יד הרב הרצוג, ירושלים, תשמ״ב

== קישורים חיצוניים ==

* י. לביא, [http://jpress.org.il/Olive/APA/NLI_heb/SharedView.Article.aspx?href=HZH%2F1967%2F10%2F04&id=Ar04200&sk=E5CB87A7 מפעלי אמ"ת - השגים ותכנים: שיחה עם מנהל המפעל הרב יהושע הוטנר], הצופה, 4 באוקטובר 1967, עמ' 26; הנ"ל, [http://jpress.org.il/Olive/APA/NLI_heb/SharedView.Article.aspx?href=HZH%2F1968%2F09%2F22&id=Ar04500&sk=7D6F5D20 מפעלי אמ"ת - השגים ותכנים: שיחה עם מנהל המפעל הרב יהושע הוטנר], שם, 22 בספטמבר 1967, עמ' 32.
* [http://www.yeshiva.org.il/midrash/video/?id=11141 ריאיון עם הרב יהושע הוטנר על תחילת המפעל של עריכתם והוצאתם לאור של כתבי הראי"ה קוק], באתר ישיבה
* [http://www.kikarhashabat.co.il/257.html הרב יהושע הוטנר], באתר כיכר השבת
* [http://www.geni.com/people/Harav-Yehoshua-Hutner/6000000003599730141 על הרב יהושע הוטנר] באתר GENI
;ממאמריו
* [http://jpress.org.il/Olive/APA/NLI_heb/SharedView.Article.aspx?href=HZH%2F1950%2F04%2F19&id=Ar00208&sk=96E5C2EF שלש תקופות], הצופה, 19 באפריל 1950, עמ' 2
* [http://jpress.org.il/Olive/APA/NLI_heb/SharedView.Article.aspx?href=HZH%2F1963%2F04%2F04&id=Ar00201&sk=029B4F83 הרב ר' מרדכי לייב זק"ש: שלושים לפטירתו], הצופה, 4 באפריל 1963, עמ' 2
* [http://jpress.org.il/Olive/APA/NLI_heb/SharedView.Article.aspx?href=HZH%2F1967%2F12%2F22&id=Ar00505&sk=18785702 המאמין והעובד: שנה לפטירת האדמו"ר ר' אלימלך שפירא] (חמיו של הרב הוטנר), הצופה, 22 בדצמבר 1967, עמ' 5
* 

==הערות שוליים==

קטגוריה:ירושלים: רבנים
קטגוריה:ישראלים ילידי פולין
קטגוריה:אנשי העלייה החמישית
קטגוריה:רבני הציונות הדתית
קטגוריה:משפחת הוטנר
קטגוריה:בוגרי ישיבת ראדין
קטגוריה:בוגרי ישיבת שער התורה-גרודנה
קטגוריה:ראשי מכוני מחקר תורניים
קטגוריה:עורכי האנציקלופדיה התלמודית
קטגוריה:יהודים הקבורים בבית הקברות סנהדריה
קטגוריה:תלמידי החפץ חיים
קטגוריה:ישראלים שנולדו ב-1910
קטגוריה:ישראלים שנפטרו ב-2009
קטגוריה:בוגרי ישיבת תורת חיים (ורשה)